khistorydata/jeongjo-sjw-relations huggingface dataset:
정조 1년
丁酉二月初四日戌時。上御尊賢閣。右副承旨工曹判書同爲入侍時。工曹判書洪樂純。右副承旨鄭民始。假注書金勉柱。記事官林錫喆徐龍輔進伏訖。上曰。以門禁解弛事。入直騎郞。已命推考。結束色書吏。特爲參酌放送。此後則嚴禁雜人之意。注書出去。亦爲分付於守門將。可也。賤臣承命出。分付。上謂工判曰。予之聞卿熟矣。屢欲從容引接而未果。今玆召見矣。都承旨多受世人崎屹。而不顧身家。擔當國事。其志操堅固。無愧古人而愼樞機慮憂患。尤爲難及。都承旨於卿。雖是家侄。此等處亦足可法矣。樂純曰。咫尺前席。從容誨諭。感泣無地。臣之侄子。長養於臣家。年尙幼沖。臣則視以穉子。特蒙聖朝不世之恩。位至宰列。闔門感泣。雖糜身粉骨。蹈水赴火。何敢辭也。而一心憂懼者。自古女無美惡。入宮見妬。士無賢不肖。立朝見疾。此卽常理也。今臣侄榮寵如此。若因臣侄之故。貽累於聖世。則其將奈何。此臣所以凜然寒心者也。每念及此。食息靡安矣。上曰。國勢岌嶪。而何以康濟。民事叢脞而誰與分憂。紀綱紊亂。而無振刷之道。風俗澆漓。而無挽回之策。只予寡躬。眇然孤立。何以則好耶。樂純曰。治效未著。朝象泮渙雖甚憂悶。而風俗之丕變。紀綱之振肅。亦難望於一朝。苟求其本。唯在於殿下之立志。殿下益勵於上。則群心自革於下矣。上曰。凶逆何代無之。而未有甚於今番諸賊也。幸賴皇天默佑。先王陰隲。得有今日。而隱憂無窮。至於向來僞造綸音而極矣。樂純曰。向來諸逆之暗地排布。禍人家國之計。至今追思。心寒骨靑。賴有聖明在上。妖腰亂領。次第鋤治。臣每對家侄而言曰。吾君聖明。非凶賊所可凌犯云云矣。大抵。凶賊輩初則以爲操縱與奪。在渠掌握。及覩聖睿出天。奈何不得。則反生凶計。此則渠輩亦豈不知乎。上曰。其時如在亂離。無處告訴。幸有一二臣同心戮力。得有今日。右副亦在彼。而向來所經。歷思之凜然矣。樂純曰。聖敎至此。無異於慈父之詔子。惶感之極。臣亦何敢欺隱乎。臣侄歸家。每稱頌聖德。以生逢堯舜爲至樂。臣語臣侄曰。誠如爾言矣。聖人生我東方。此實宗社億萬之慶。復何憂乎云矣。臣在草土。杜門深蟄之中。每聞時議之乖亂。不勝憤惋。直欲籲天者。不知其幾時也。畢竟諸賊。狼籍就戮。天道可謂昭昭矣。上曰。予之所遭。甚於辛壬。今番處分。皆予自斷之。而朝臣中無一人出力抹血者。吁亦慨矣。樂純曰。自蕩平大行。義理不明。四維不張。一世滔滔。只知目前之利害。不知君臣之分義。末流之弊。至於此極矣。上曰。卿之所達。果有見識矣。樂純曰。大抵。人心趨利避害。唯患得失。朝東暮西。殆有甚於駔儈。其間情態有不忍正視。渠輩駸駸然亦不知自陷於坑塹矣。今則聖明在上。亂賊已誅。雖無腸之人。豈可苦守已死之朽骨。終無歸化之心哉昔我仁祖反正之後。先正臣金尙憲輩一種淸議欲盡戮大北。而元勳輩。以爲旣殺巨魁。其枝葉何可盡殺。是以大北中人。至今有兩班者矣。凡人之情。久枳於世。比如大旱之草木。十分乾枯。若降一點雨露。則其爲欣悅。有倍於前矣。上曰。以今世道觀之。丕變之效。固難望之。而人心靡定。尙多危疑。國家餘憂不可少弛也。民始曰。聖敎至當。餘憂尙多矣。上曰。自古君子。心無內外。言無假飾。易致見暪於小人。凡耳目所及。不可不愼。卿其知之否。樂純曰。聖敎誠然矣。臣則平日。目不接鍾街以北矣。上曰。非但北人爲然。自以爲非北人。而亦多有乘間往來者矣。樂純曰。某某家之名於當世者。大體人無不知矣。仍起伏曰。凶徒之枝孼。分無餘存者。此不足憂。而世道之澆漓。朝象之泮渙。此甚可悶。臣意則必先廣開言路而開言路之道。亦在於擇選有言論風力者。置之臺閣。然後可以責效。且士習之浮薄。莫近若也。此無他。士無矜式而然也。必旁招山林讀書之人。咨訪治道。以爲矜式之地好矣。伏望留念焉。上曰。所謂林下之人。亦不無薰蕕之相雜。難辨其眞假。尙未勤訪。予意亦有商量。從當留念。必欲一番招致矣。又敎曰。今適從容。酬酢頗穩。甚幸甚幸。明日朝講。卿以特進入參乎。樂純曰。聞權噵鄭尙淳入參云。而臣則以本職。入參於次對矣。上命工判先退。上命書傳敎曰。近閱新印陸宣公奏議。誤字尙多。夜對進講冊子。不可不登。時校正。監印玉堂李在學入直本館。竝與內入諸件。一體校正以入。此時抄出之役甚緊。纂輯郞廳之任。姑令減下。命退。承史退出。
정조 1년
行都承旨洪國榮藥院直。行左承旨趙㻐陳疏徑出。右承旨林鼎遠坐。左副承旨李義翊坐直。右副承旨鄭民始坐直。同副承旨李鎭衡坐。注書二員未差。假注書李兢淵藥院直金勉柱仕直。事變假注書李運彬仕。
정조 1년
上在慶熙宮。停常參。只朝講。
정조 1년
李義翊啓曰。明日國忌齋戒。再明日國忌正日。初八日孝明殿酌獻禮齋戒。初九日酌獻禮。初十日永陵親祭散齋。十一日親祭齋戒。十二日十三日動駕。十四日國忌齋戒。十五日國忌正日。十六日國忌齋戒。十七日國忌正日。此十二日。視事頉稟。傳曰。知道。
정조 1년
洪國榮啓曰。行左承旨趙㻐。謂有難安之端。陳疏徑出。原疏纔已退却矣。卽爲牌招。何如。傳曰。允。
정조 1년
傳于李義翊曰。守陵官處。遣內醫看病。
정조 1년
以司諫李顯永。持平徐郁修牌不進罷職傳旨。傳于李義翊曰。只推。
정조 1년
李義翊啓曰。孝明殿酌獻祭文。當爲製進。藝文提學徐命善。待開門牌招。使之製進。何如。傳曰。允
정조 1년
傳于鄭民始曰。夜對爲之。
정조 1년
鄭民始。以兵曹言啓曰。依傳敎。犯夜別監崔宗大太命吉姜壽大尹嗣宗宋成五等。各決棍五度。假稱書樓別監金壽大崔胤禎等。各決棍十度之意。敢啓。傳曰。知道。
정조 1년
鄭民始。以備邊司言啓曰。慶尙左水使白東毅承重祖母。今爲七十五歲。呈狀乞遞揆以法典。不可强令察任。今姑許遞。何如。傳曰。允。
정조 1년
有政。吏批。行判書徐命善進。參判沈履之式暇。參議兪彦鎬式暇。左副承旨李義翊進。以李象靖爲正言。曺遠振爲副修撰。朴在源爲副校理。李謙彬爲修撰。金重燮爲禮曹正郞。金載岳爲司饔主簿。李克永爲繕工假監役。蔡敏恭爲順康園守奉官。
정조 1년
兵批。兼判書蔡濟恭進。參判李命植病。參議金光默入直進。參知林得浩病。左副承旨李義翊進。以李邦祚爲五衛將。權熻爲都摠經歷。權拭爲慶尙左水使。崔孝達爲全州營將。西水羅權管單申汝彦。副護軍具明謙白東毅趙㠎。副司直尹塾。副護軍李儒慶朴天衡李敬一。
정조 1년
李義翊。以弘文館言啓曰。本館下番。無他推移之員。不得已以上番姑降入直之意。敢啓。傳曰。知道。
정조 1년
李義翊。以弘文館言啓曰。本館上番姑降入直。事甚未安。今日政新除授玉堂。待下批仍卽牌招。以爲推移入直之地。何如。傳曰。允。
정조 1년
丁酉二月初五日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。大臣入來於纂輯廳乎。國榮曰。時原任皆入來矣。上曰。諸臣作斷分排記持入。賤臣承命奉進。上曰。右副承旨入侍。右副承旨鄭民始進前。上下詢纂輯凡例。仍命副提調先退。命民始改書撰斷諸臣分排訖。上曰。此紙。注書持往纂輯廳。傳于大臣。賤臣承命出傳。上曰。吏曹參議入侍。吏曹參議兪彦鎬進前。上曰。冊子斷文中緊關者。吏議當製之矣。彦鎬曰。此等文字。其在重事體之道。曾經文任者。可以撰出矣。上曰。非謂文任之文不如吏議。熟知事情者。可以善作。故江留亦爲分排於緊關處。他人雖或不製。吏議與江留。決不可不作矣。彦鎬曰。體段重大。故俄以不敢承當之意仰達。而聖敎至此。更何敢辭免乎。上曰。泰淵雖是不死之鬼。旣不伏法。則作斷事涉。如何。注書往問于大臣。賤臣承命出問。還入仰奏曰。大臣以爲。初有是議。而諸堂之見。皆以雖未正法。不可無論斷之文爲言。故不拔於製斷之列云。上命書傳敎曰。政事當日爲之。命退。諸臣以次退。
정조 1년
丁酉二月初五日初更三點。上御尊賢閣。都承旨入侍時。行都承旨洪國榮。假注書金勉柱。記事官林錫喆徐龍輔進伏訖。上曰。監試終場。若無經書。則果不能成樣。而又若許入書冊則朝令亦將解弛。右副所達竝懸解題之說。似無妨矣。卿意以爲如何。國榮曰。終場懸解。古無是規。而旣禁其挾冊。則懸之亦何妨也。疑心則雖無書冊。可以製呈。而至於義則不見解題。則似不可作矣。上曰。然矣。上曰。近來掖隷。自內屢爲嚴飭。不敢如前橫行。而猶慮其或有未悛舊習者。試問之則果有三人之自首者。極爲痛駭。分付騎郞決棍矣。其果猛治云耶。國榮曰。聞騎郞出坐禁川橋會集掖隷。各別決棍云矣。上曰。騎郞柳誼。煞有氣力。闕內各司下隷。頗苦之云矣。國榮曰。然矣。上曰。夜對爲之事。分付。仍命退。承史退出。
정조 1년
丁酉二月初五日初更五點。上御尊賢閣。夜對入侍時。參贊官鄭民始。侍講官林蓍喆。侍讀官李在學。假注書金勉柱。記事官林錫喆徐龍輔進伏訖。上曰。宣公奏議。盡爲較正乎。在學曰。未盡較正矣。上番蓍喆。讀關中事宜狀。自右臣頃覽載籍。止惟陛下幸留聽焉。上曰。下番讀之。在學讀止不拔之業。上曰。參贊官讀之。民始讀止爲人除害之意。上曰。翰林上番讀之。錫喆讀止議制置。上曰。翰林下番讀之。龍輔讀止謹奏。分讀訖。蓍喆陳文義曰。論事宜一狀宗旨。專在於畜威昭德居重馭輕八字矣。大要論之。君人之道。威德兼著。然後可以御衆鎭物。知所輕重。然後可以主勢安固。而唐之德宗則一切反是。以言乎其威。則朱滔之叛。馬燧馳奏則不能行命。六師討有罪之法。而乃以力不能制。遽封通義郡王。欲以區區封建之典。羈縻而鎭撫之。卒不得焉。其威如是。而伊時跋扈籓鎭。安得有忌憚之心乎。以言乎其德。則伊時許多般虐民聚斂之政。姑舍之。姚令言之軍。衝寒冒雨。遠赴國難。士卒幾至凍餓之境。則其在人主視民如傷之義。固當有別般優恤之典。而乃使姜翃輩。所以犒餽者。不過糲飯菜餤而已。如是而安使其民。得有忠君死長之心乎。以此士卒含冤。至有自分內藏之境。其德之不能昭。推可見矣。以言其輕重倒持之勢。則關中。天下之本。而諸府軍卒。竝置邊方。至用白志貞之謀。節度使及將帥之子弟。皆令自齎資糧。以赴征役。伊時關中則無一驍健之留在者也。設如陸贄之言。朱滔希烈輩。誘致豺狼。竊發郊畿。則將何以制之乎。陸贄此狀。卽建中四年八月事。而其十月。果有播越奉天之擧。陸贄先見可謂鑿鑿相符矣。此莫非德宗不能蓄威昭德。居重馭輕之致也。此等處正宜鑑戒矣。今當殿下嗣服之初。民生之困悴者。不可不懷之以德矣。亂逆之層生者。不可不鎭之以威。至以輕重之勢而言之。都下軍政。自多疎虞。正宜深軫桑土之謨。使諸軍門整飭器械。操鍊戎卒。然後可備不虞之慮。此等處體念。是臣區區之也。上曰。所陳詳備。似熟於唐紀矣。蓍喆曰。臣素蔑史學。而伏承夜對之命。臨時披閱。以聞見敢此臆對矣。在學曰。德與威不可偏廢者。蓋人君御下之道。無出於德威二字。如天之春生秋殺。不可廢一也。三代以上。德敎大行。尙矣無論。而季世以來。禍亂相續。時君世主。不得不多尙刑威。此固隨時制治之道。而若論其本末。則德卽本也。威卽末也。苟能布德。則刑威不期立而自立矣。伏願留念焉。若身之使臂。臂之使脂云者。以身取臂。甚爲切近。而陸贄此言。蓋效賈誼疏中語也。漢之諸侯。唐之藩鎭。爲禍相同。蓋緣上失馭下之道。致使本弱而枝强也。若以諸侯之國言之。則朝廷權奸。無異於此。馭失其道。終至害國。故必逆折奸萌。毋使長惡。然後始無臂大於身之患。此亦所宜鑑戒處也。上曰。所陳好矣。民始曰。宣公奏議。切中時病。宋臣蘇軾。亦已言之矣。蓋德宗處置失宜。末流之弊。以至兵窮財竭。此無他。果於成務。急於應機之致也。德宗受病之源。實在於此。而竟不用宣公之言。終未免奉天之禍。此等處正宜鑑戒也。上曰。然矣。上曰。藩鎭之制。異於封建之典。而其弊尤大。此非獨藩鎭之罪。指置之方。似失其宜而然也。不然則又必有生弊之源。各陳所見。可也。在學曰。專由於朝廷之命令不行。謀叛而不得討。父死而子自立。竟至於恣意反逆矣。上曰。所陳誠然。而此亦言末流之弊也。非溯源之論也。蓍喆等曰。設置之初。措施失宜。必有生弊之源。而臣等未能深究矣。上曰。以宋朝言之。文治之具。非不備矣。而有名無實。反不如武備。武備又解弛。竟至於天下郡縣無一乾淨處。岳飛至請設置藩鎭。則所謂藩鎭。亦似不可已者。而末流之弊。畢竟如此。此是措置之有所失宜之致也。上曰。唐德宗。何如主耶。在學曰。無足稱道。而政令之間。或有可觀者。亦非庸主矣。上曰。此後夜對。畢講奏議。則當以漢書爲之矣。漢書。上下番曾已看讀乎。蓍喆等曰。曾未着工矣。上曰。儒臣固當專意於講學。必深加究索之工。而至於下番。則特減纂輯之任。予意有在。尤宜着意講究。可也。蓍喆曰。臣才學魯奔。曚無知識。不足以備顧問。私心慙恧。無地自容矣。另擇可合是職者。置之經幄。朝夕講磨。禆補聖學。區區之望也。在學曰。臣本空疎。實無堪當此職之望。黽勉隨行。只自慙悚。殿下近日連行講對。每賜討論。固是臣等莫大之榮也。先王朝將行講筵。有欲斅儒臣之敎。至今傳爲美事。今以殿下之學問。又斅臣等。則惟斅學半。固有裨於聖學。而臣等亦以所學於殿下者。仰事殿下。則亦豈不有助於作成之化耶。上曰。何必如是退托耶。因一文義之未對。引咎太過矣。儒臣之所知。予或有不知者。予之所知。儒臣或有不知者。固非異事也。予果留念於問學。上雖不能勤攻。至於矜之一字。最爲學問之大病。故予每自勉戒矣。蓍喆曰。聖敎至此。無容仰對。而矜字上每加警惕。克祛誇伐之心。則日用事爲之間。復何憂焉。在學曰。聖敎如此。不勝欽仰矣。聖學雖已高明。每存不足之念。益懋日新之工。是臣區區之望也。上曰。下番則冊子校正未畢之前。似不得出直矣。民始曰。似然矣。上曰。玉堂先退。上曰。纂輯之役。幾何爲之云耶。民始曰。校正幾至了當。而方始分排立斷矣。上命書傳敎曰。諸賊之斷。雖倣闡義昭鑑之例。而各月之下。亦依經筵日記之規。逐條立斷事。令纂輯廳知悉。上命退。承史退出。
정조 1년
行都承旨洪國榮藥院直。行左承旨趙㻐傳旨未下。右承旨林鼎遠坐直。左副承旨李義翊病。右副承旨鄭民始坐。同副承旨李鎭衡坐直。注書二員未差。假注書李兢淵藥院直金勉柱仕直。事變假注書李運彬仕。
정조 1년
李鎭衡啓曰。卽伏見接慰官沈有鎭狀啓。則不書軍銜。只書兼職。有違格例。莫重奏御文字。如是疎忽。事甚未安。推考警責。何如。傳曰。允。
정조 1년
洪國榮啓曰。行左承旨趙㻐。今日不爲仕進。牌招。何如。傳曰。允。
정조 1년
李義翊啓曰。掌令柳匡國引避退待。已至經宿。尙未處置。事甚未安。大司憲鄭晩淳。持平徐郁修。竝卽牌招。以爲處置之地。何如。傳曰。允。
정조 1년
以持平徐郁修牌不進罷職傳旨。傳于李鎭衡曰。只推。
정조 1년
傳于李義翊曰。纂輯廳入來大臣及堂上竝入侍。
정조 1년
備忘記。傳于鄭民始曰。今番陵幸。各道道臣境上待候安徐事。令備局卽爲分付。
정조 1년
傳于李鎭衡曰。廳注書待命。
정조 1년
傳于李鎭衡曰。名以扈衛。而器械不能成樣。入直如此。出番可知。設置本廳之意安在。明當處分。三廳別將。待令於兵曹。
정조 1년
傳于李鎭衡曰。以欲知留都大將管下軍兵。取來本廳謄錄。則二更下敎。而謂以在於一廳大將所。至於四更不爲入啓。事極怪駭。何不申飭乎。
정조 1년
李鎭衡。以禮曹言啓曰。今此監試初試一二所照訖講。本曹郞廳各一員。例爲分進。而郞廳六員內。正郞朴道翔奉命進去。正郞卜台鎭兼春秋預備除本仕。正郞金重燮二所照訖講進。佐郞金文鐸一所照訖講試官進。佐郞崔烜本曹入直。佐郞一員未差。照訖講一所。無進參之員。佐郞有闕。代令該曹以在京無故人。卽爲口傳差出。以爲進參之地。何如。傳曰。允。
정조 1년
吏曹口傳政事。以柳協基爲禮曹佐郞。
정조 1년
內醫金成五書啓。守陵官恩彦君䄄病症看審。則大槪本以疝冷。每當寒節。則時時復發矣。自昨冬觸寒添劇。尙今未差之中。胃氣虛憊。寒痰壅滯。坐臥行步。腹中牽痛。食飮頓減。脈度虛軟。故補中益氣湯。加便香附砂仁。川練肉試用之意。詮次啓達。傳曰。知道。
정조 1년
李鎭衡。以義禁府言啓曰。滯囚可悶。與保放者。今日內開坐。捧供以聞事。命下矣。保放罪人趙來鎭洪檍等還囚後開坐捧供。而韓灌則原情公事。未及啓下。不得一體擧行之意。敢啓。傳曰。知道。
정조 1년
鄭民始。以義禁府言啓曰。保放罪人韓灌原情公事。今已啓下。還囚後議處之意。敢啓。傳曰。知道。
정조 1년
丁酉二月初六日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。國榮讀奏禮曹禁府等草記。上命書判付。上曰。陵幸時各道道臣之境上待候。亦爲民弊乎。國榮曰。此雖應行之例。而民弊則似有之矣。上曰。兵曹入直郞廳。誰也。國榮曰。佐郞柳誼方入直云矣。上曰。近日門禁甚嚴。闕內肅然云。郞廳之擧職。可嘉也。國榮曰。門禁果嚴飭。故近日則無闌入之弊云矣。上命退。諸臣以次出。
정조 1년
丁酉二月初六日午時。上詣孝明殿。親行晝茶禮入侍時。右承旨林鼎遠。右副承旨鄭民始。同副承旨李鎭衡。假注書金勉柱。記事官林錫喆徐龍輔侍立訖。上具衰服。詣孝明殿。親行晝茶禮。儀註上同行禮訖。上還齋室。承史以次退出。
정조 1년
丁酉二月初六日午時。上御興政堂。大臣纂輯堂上入侍時。領敦寧府事金陽澤。左議政金尙喆。右議政鄭存謙。左參贊黃景源。漢城判尹李福源。工曹參判鄭光漢。右承旨鄭民始。假注書金勉柱。記事官林錫喆徐龍輔進伏訖。陽澤等進前問候曰。聖體。若何。上曰。一樣矣。陽澤等曰。王大妃殿氣候。若何。上曰。姑無損節矣。陽澤等曰。惠慶宮氣候。亦何如。上曰。安寧矣。尙喆曰。自前陵行時。諸道方伯。各於境上待候。今番行幸時。亦當依例爲之。故未及仰稟矣。伏見昨下傳敎。有置之之敎。不勝惶悚矣。上曰。卿等想已分付諸道。故爲其省弊。特敎置之矣。上曰。纂輯斷例。以麟賊事言之。非但斷渠平生。書其罪犯之際。自當攙入厚謙輩矣。前大提學之意。何如。福源曰。以昭鑑例言之。論斷一鏡諸罪人皆入之。非但一二斷而已。陽澤曰。斷亦有輕重大小。隨其罪犯之如何矣。上曰。然矣。福源曰。旣有內下日記。則諸臣立斷時。似可引用發明。不必更爲逐條別撰矣。上曰。然矣。而至於乙未十二月次對時事。則似當區別矣。工參所撰日記排月。果是何月乎。光漢曰。丙申十二月養厚事也。尙喆曰。監印郞廳入來。方始刊役。而件數預爲稟好矣。上曰。似當廣布。多數印出。可也。上曰。校正日記當爲幾卷乎。景源曰。當爲數卷矣。尙喆曰。御製綸音中王若曰。王字印出之時。當稍上一字矣。上曰。依列聖誌狀排字例爲之好矣。存謙曰。然則以此分付於監印郞廳宜矣。尙喆曰。陵幸時分提調例爲差出。今番亦當依例差出乎。上曰。差出。可也。上命書傳敎曰。金吾滯囚可悶。與保放者。今日內開坐捧供以聞。上曰。江華留守金鍾秀。催促卽爲上來。出榻敎上曰。今日坐直。誰耶。民始曰。小臣及右承旨林鼎遠也。上命退。諸臣以次退出。
정조 1년
丁酉二月初六日未時。上御尊賢閣。軍士房承旨入侍時。右副承旨鄭民始。假注書李兢淵。記事官林錫喆徐龍輔。以次進伏訖。上命讀奏公事。又命書判付。上曰。動駕不遠。旗軍洗馬。以初八日爲之。賤臣承命出傳。上曰。藥房提調持湯劑入侍。提調徐命善。醫官慶絢進前。命善曰。日間聖候。若何。上曰。一樣矣。絢奉進湯劑。上進御。上曰。兵判入來於纂輯廳乎。命善曰。入來矣。上曰。陵幸時各務差使員知入。賤臣承命書進。民始讀奏訖。上命退。諸臣以次出。
정조 1년
丁酉二月初六日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮讀奏禁府公事。上命書判付。上曰。扈衛廳之設置。法意有在。而每於動駕時見之。則所謂軍官器械服色不成貌樣。名雖扈衛。將安用哉。國榮曰。扈衛廳之設置本意。則入直禁中。以爲宿衛。而所謂軍官。皆是貧殘之類。而本廳器械。亦無修補之資。故每於隨駕時見之。所見甚駭然矣。上曰。扈衛軍亂廛之弊。不可禁止耶。國榮曰。法司雖種種嚴飭。而本以無料之類。無他生涯之道。故如此之弊。實難禁戢云矣。上命退。諸臣以次出。
정조 1년
行都承旨洪國榮藥院直。左承旨林鼎遠坐。右承旨李義翊坐直。左副承旨林得浩坐。右副承旨宋載經在外。同副承旨李鎭衡坐直。注書二員未差。假注書李兢淵藥院直金勉柱仕直。事變假注書李運彬仕。
정조 1년
李鎭衡啓曰。大司憲鄭晩淳牌不進。執義金亮行在外。掌令柳匡國引嫌退待。兪彦鏶在外。持平金鍾厚在外。徐郁修牌不進。今日以監察茶時之意。敢啓。傳曰。知道。
정조 1년
李義翊啓曰。來十一日輪對一次。而親祭齋戒相値。頉稟。傳曰。知道。
정조 1년
李義翊。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 1년
洪國榮啓曰。行左承旨趙㻐。右副承旨鄭民始。今日俱不仕進。牌招。何如。傳曰。允。
정조 1년
李鎭衡啓曰。掌令柳匡國引避退待。已至多日。尙未處置。事甚未安。除在外外。大司憲鄭晩淳。持平徐郁修。竝卽牌招。以爲處置之地。何如。傳曰。允。
정조 1년
吏曹口傳政事。以黃景源爲分內醫院提調。
정조 1년
傳于李義翊曰。從前陵幸時。巡牢等賞格。自內前期頒下矣。今適無儲。木布各參同入之事。分付戶曹。
정조 1년
傳于李鎭衡曰。訓鍊大將入侍。
정조 1년
傳于林得浩曰。副提調持加減心腎湯入侍。
정조 1년
李義翊啓曰。訓鍊大將張志恒。依下敎來待矣。傳曰。入侍。
정조 1년
李義翊啓曰。弘陵親祭祭文及永陵親祭祭文。當爲製進。藝文提學徐命善。待開門牌招。使之製進。何如。傳曰。允。
정조 1년
備忘記。傳于李鎭衡曰。左承旨趙㻐。右副承旨鄭民始許遞。前望單子入之。
정조 1년
承旨前望單子。林得浩宋載經爲承旨。
정조 1년
傳于李鎭衡曰。新除授承旨。待下批牌招察任。
정조 1년
李義翊。以扈衛一廳別將。以大將領敦寧府事金陽澤意啓曰。依下敎。本廳軍官林洽。決棍十五度之意。敢啓。傳曰。知道。
정조 1년
全羅監司李普行疏曰。伏以。臣之忝叨重寄。今已周年於此矣絲毫無補。隨事生疣。前後乞免。未蒙允許。而批旨之降。愈加鄭重。感激慙悖。久益靡指。迺者又以做錯之失。據實自列。冀被重勘。而聖度包容。又加寬恕。臣於是益不勝惶懼踧踖。不知所出。然臣竊有區區中心之所蘊。玆敢略擧其槪而陳之。噫。臣本以孤寒疎逖之蹤。加以年紀衰邁。其不足有無稱數之狀。非但自知甚明。實擧朝之所共知也。不料日月之明。尙有遺照。雨露之澤。過於無私。乃於御極之初。特拔之於衆人之中。委以方面之重。惟此殊異之誤恩。夫豈臣夢想之所及哉。雖其倉卒受命。呼籲無路。卒乃唐突冒膺。以至于今。然匪分之寵。視爲固有。仍因蹲據。不思自引。尤非臣私義之所敢出。而況夫湖南一路。乃國家之府庫根本也。自中歲以來。百弊俱興。棼如亂絲。五十餘州郡。數十餘鎭堡無一不受病。實有膏肓難醫之憂。縱不能推源其本。大更張大釐革。一擧而整頓之。苟欲宛轉方便。以爲目下牽補彌綸之計。亦莫先於巡按監司之得其人。而今乃以如臣之極駑劣不勝任者。遽然苟充於人望之外。踰越歲年。置而不問。其在朝家之用舍擧措。又果何如也。噫。量能任官。有國之先務。匪才冒祿。人臣之大戒。臣雖不肖。粗知此義。凡此所言。誠由衷情之所發。實非虛辭而飾讓。伏乞聖慈。俯垂鑑諒。亟賜遞改。以幸公私。不勝至願。答曰。省疏具悉。何可輕遞。勿辭欽哉。
정조 1년
正言金履鏞疏曰。伏以。日月如奔。先大王山陵已畢。歲鑰條改。伏惟聖情哀慕。益復罔極。伏念臣。直一庸愚賤品。籧篨棄物。素乏風裁之可言。惟有藥裹之關心。無用之狀。自量已熟。沈痼之由。通朝所知。昨年秋冬之交。忝叨諫職。而籲阻喉院期愆諭限。臣不勝悚懍擔舁寸進。以爲席藁俟命之計矣。何幸聖恩天大。纔到城外。薄勘旋宥。臣於是。得以調息。至今生活。莫非我殿下之賜也。盛淚無從。餘悚在心。不意今者。新除有命。諫銜依舊。馹召繼降。以臣疲病之身。何以再得此匪分之職於數月之內也。臣誠莫省其由。無任隕越。言責之任。骨鯁之風。本非如臣蔑劣者所可彷彿。而設令可堪於是職。貞疾三年。見聞昧昧。雖有耳目。便同聾瞽。又何以擧其職而塞其責也哉。反復思惟。萬不近似。而目今病勢。非化前日之危劇。則坐違召命。亦非義分之所敢出。臣於是。力疾前進。行到公州地。忽逢急足之追來者。聞臣之老母責患癥瘕之疾。又添輪行毒感。床席委頓。飮啖全却。胸背牽引。虛汗哮喘。而譫囈間所發者。無非念臣疾之語云。此實臣爲子不孝之罪也。五內如焚。罔知攸措。私情所迫。他不暇顧。玆因縣道。拜章徑歸。傲慢之誅。實無所逃。伏乞天地父母。哀以憐之。亟令攸司。遞臣職名。治臣逋慢之罪。俾便救護之道。公私幸甚。答曰。省疏具悉。爾其勿辭。救護母病。
정조 1년
司直洪樂性疏曰。伏以。臣積犯罪戾。自速人言。惶恐俟譴。措躬無地。伏蒙聖恩天大。曲加涵貸。不待辭章。特許遞解。恩綸鄭重。逈出尋常。顧臣螻蟻之賤。何以得此於聖明。以首九頓。感淚被面。仍念臣知識鹵莽。神精衰謝。臨政而注擬多錯。當事而處置乖宜。致使堂疏臺章。相繼迭發。措意嚴峻。聲罪狼藉。臣誠瞿然慙悚。受而不辭。在臣自靖之道。固當早自引退。以思息補。而只緣恩渥愈隆。聖敎愈勤。身非己有。感激圖報。遲回因循。未忍便訣。竟自陷於昧義無恥之科。罔非自取。尙誰咎哉。今若徒恃天地父母之前。伏乞聖慈。俯垂憐察。亟降威罪。治臣前後負犯。仍命斥退。勿復檢擬。以謝公議。以安賤分。千萬幸甚。答曰。省疏具悉。業已下敎。卿勿過引。
정조 1년
丁酉二月初七日。兼春秋張顯慶義禁府啓目。趙來鎭三次嚴問之下。一味漫漶。泛稱遲晩。刑推得情。何如。啓。傳曰。觀此所供。呑吐隱忍之狀。昭不可掩。更當盤問。期於輸款是乎矣。前此此等罪犯。姑以令前。有所參酌。是則此囚耳。亦宜無異同是置。以此直爲照律爲良如敎。
정조 1년
丁酉二月初七日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖候。若何。上曰。一樣矣。上命讀奏公事訖。國榮曰。今番行幸時。水剌等節。自藥院當爲備待。而員役及器皿所載馬數合爲十二匹。而騎曹以別單之外。不爲分排。此則誠然矣。出擧條。分付。何如。上曰。依爲之。出擧條上命退。諸臣以次出。
정조 1년
丁酉二月初七日巳時。上御尊賢閣。左副承旨入侍時。左副承旨徐有防。假注書金勉柱。記事官林錫喆徐龍輔進伏訖。上曰。兵曹入直郞廳入侍。出榻敎兵曹佐郞柳誼進伏。上曰。騎郞乃是柳善養之子乎。誼曰。然矣。上曰。見汝如見汝父矣。汝能嚴飭門禁。闕中肅然云。極爲嘉尙。此後益加申飭。可也。又敎曰。扈衛廳入番軍官輩。弓矢器械。破傷不成樣。而身爲將官。不能檢飭。已極駭然。且於昨夜二更。有該廳謄錄入之之敎。而四更後始爲來納。亦爲慢忽。汝出去。扈衛別將張志謙。拿入査問後。以軍裝事。旣有主管大將。則不能檢飭之失。自有所歸。故今姑參酌安徐。而至於謄錄遲滯之罪。有關紀綱。言于大將。査實嚴棍之意。分付後來奏。可也。誼承命出還奏曰。拿入別將。分付傳敎。則志謙所告內。軍裝事。本廳素無器具。故癸巳年。求請於各道監兵營。略加修葺矣。其後年久破傷。惶恐遲晩云矣。上曰。扈衛大將。大臣中。誰方見帶耶。誼曰。一廳大將金陽澤。二廳大將金尙喆云矣。上曰。軍士房承旨入侍。右副承旨鄭民始進伏。上曰。別將退送。謄錄遲滯者。知名決棍之意。言于大將。可也。上命書傳敎曰。鄭濡之供。極爲駭然矣。不言帖文之有無。只憑政目之持去。幺麽郞吏。焉敢乃爾。原供辭勿施。上命騎郞及左副先退。上曰。昨夜摘奸時。扈衛軍官輩貌樣。何如。賤臣曰。入直軍官爲三十名。而軍裝破傷。皆不成樣矣。上曰。適因軍門事。欲有變通者矣。凡大將之名。其責任不輕。而別無歸屬處。以各道兵水使言之。皆以實職書銜。而至於三軍門則不以實職用之。當初設置軍門之意。雖倣五衛之制。而都監則有若提調衙門。猶有意義之可言。禁御兩營則可謂有名無實。反不如守摠之有歸屬依據矣。此後則革去大將之號。改以御營使禁衛使。似好矣。右副素有見識。且兼綜核。若如是變通則。何如。民始曰。聖敎誠然矣。臣之常時愚見。果亦如此矣。將相何等重任。而有虛名而無實職。似甚無謂。合有變通之道矣。上曰。禁營且是新設之局。而各軍門初無都統處。大將各自總察。其亦疎虞之甚矣。民始曰。然矣。至若扈衛廳。亦爲不緊。有扈衛之名。而無扈衛之實。摠府亦然。所謂衛軍。實無用處。不過訊囚時使役。侍衛時待令。而充數備名而已。臣意則此亦變通。革罷好矣。上曰。然矣。摠府則猶屬侍衛。而至於扈衛廳則有弊無益。尤當革罷者矣。上命退。承史退出。
정조 1년
丁酉二月初七日午時。上御興政堂。訓將入侍時。訓鍊大將張志恒。右副承旨鄭民始。假注書金勉柱。記事官林錫喆徐龍輔進伏訖。上曰。適從容。故欲問兵制而召卿矣。革罷五衛之制。而設置御營。在於仁廟朝乎。志恒曰。然矣。上曰。軍門騎步兵。合爲幾哨乎。志恒曰。合禁御兩營爲五十哨矣。上曰。以事面言之。倣五衛之制。設置軍門好矣。而古則一人都摠。而今則大將各察五處事甚如何。兵權亦分矣。上曰。守摠兩營。有原標下乎。志恒曰。有之矣。上曰。當初五衛未罷時。鄕軍上番者。幾哨乎。志恒曰。未詳矣。上曰。軍門大將。只帶虛名。而不以實職用之。初無歸屬處。無異於假官矣。志恒曰。然矣。訓鍊院則名以都監。稍異於他軍門。而大抵軍門。皆是權設衙門。故自初如是矣。上曰。大將責任旣不輕。則有名無實。殆不成說。若以西班實職用之則好矣。志恒曰。禁軍別將。非內禁將之比。而內禁將則以實職用之。禁軍別將則只爲軍銜。此亦怪矣。且以摠府言之。副司直下。書摠管銜矣。上曰。此則係是官制。而軍門乃是錢穀甲兵主管處。而職名果不成說。此等事。正所謂大變通。今不可輕議。而至於扈衛廳則甚不緊。革罷無妨矣。昨因事端。入覽本廳謄錄。則皆是無料軍兵也。侍衛時軍装。旣不成樣。且有亂廛之弊。大臣每以此呶呶往復於該曹該府云。事面亦駭然矣。志恒曰。扈衛軍官。皆是無賴之類。無一可用者。且以大臣衙門所屬。弊端特甚矣。上曰。革罷好矣。而軍官軰。將何以區處乎。志恒曰。分屬各軍門好矣。上曰。若分屬則有益於軍門乎。志恒曰。軍門則別無係關得失。而渠輩則無料者可以得料。似必欣欣矣。上曰。若革罷則大臣似必難之矣。民始曰。大臣旣有軍門提調之兼帶。則別無難處之事。且事係變通。則不必拘於此矣。志恒曰。所謂扈衛軍官。雖有善射者。而擧動時軍裝弓矢等節。不成貌樣。額數亦太多矣。上曰。謄錄中所載數爲一千五十名矣。志恒曰。此外亦多矣。上曰。自設置軍門以後。戶曹經費益廣矣。民始曰。然矣。若罷衛軍。移屬軍門。作爲正軍。則兵曹價布。可以太半剩餘。亦可以益兵於軍門。如是變通則可謂兩得矣。志恒曰。承旨所達。頗有所見矣。上曰。扈衛廳則尤爲不緊。心欲革罷。而故相鄭太和亦有此論矣。但扈衛廳所任輩。似必落莫矣。民始曰。渠輩自當歸之軍門。而亦豈爲渠輩之難便。設置冗窠。以致國家之經費乎。志恒曰。摠府革罷之論。自肅廟朝亦有之矣。摠郞爲十二人。而入直外別無可用處矣。上曰。此亦不緊矣。上曰。龍虎營軍兵接濟。何以爲之乎。志恒曰。兵曹一軍色。策應矣。上曰。兵備重大。而宋朝兵制。亦甚疎迂矣。專尙文治。而所謂武備。只設通判而已。故戰伐之際到處見敗矣。志恒曰。軍器寺火藥都數爲七千餘斤。而見今餘在。只爲百餘斤。未知見縮於何時。而庫直聞已身査徵無處。臣實惶悚而敢此仰達矣。上曰。自前不爲反庫。至有此弊乎。志恒曰。然矣。上曰。聞甚駭然。此狀果已言及大臣乎。志恒曰。已爲言及矣。上曰。火藥旣如此。則其他軍器。尤無可言矣。志恒曰。軍器寺儲置火藥。法意有在。不可不及時充備。而見無好策。江華府所在火藥爲五萬餘斤。先爲貸用好矣。上曰。時任大臣入侍。出榻敎左議政金尙喆。右議政鄭存謙進伏。尙喆曰。昨日扈衛廳事。有所下敎者。不勝惶悚矣。上曰。昨夜適有摘奸事。本廳軍官輩貌樣。聞極駭然。故有申飭之敎矣。上曰。武庫火藥事。卿亦聞之否。尙喆曰。聞之矣。訓將出反庫令。則該掌庫直。已知罪犯。先爲自處云矣。上曰。渠之所犯。想必大段。故至於此境矣。尙喆曰。不知何時見失。而不能照檢之失。臣等亦惶悚矣。上曰。前後提擧當處分。曾經者只具善復一人乎。尙喆曰。前後提調中見存者。只有具善復矣。上曰。徐命善亦行公乎。民始曰。帶銜數日。卽爲辭遞。尙喆曰。武庫火藥之幾盡見偸。事極萬萬驚駭。旣已現發之後。前後當該提調。不可無罪。竝罷職。時任該郞廳。先汰後拿。何如。上曰。依爲之。出擧條上命書傳敎曰。武庫事。前後提調大臣。雖請罷職。而許多火藥。幾乎盡數見偸。事極駭然。況昨年之後。尤當審察。而有此前所未有之事。殊非仍任之意。前軍器提調具善復。不可罷職。而止施以不敍之典。又命書傳敎曰。御將姑勿出代。守禦使兼察。牌招聽傳敎。尙喆曰。訓鍊都監。方有軍器大修補之擧。以物力之不足前後筵中。連有請得之事。而卽今京外。着手無處。聞平山太白山城餉耗。逐年增加。實爲病民之端云。就其中小米三千石。特爲劃給。使之發賣補用。何如。上曰。右相之意。何如。右議政鄭存謙曰。臣亦與聞。而以此劃給。誠爲便當矣。上曰。依爲之。出擧條上命訓將先退。存謙曰。纂輯廳諸堂所撰斷論。次第入來。而多有可觀者矣。上曰。注書出去持入。賤臣承命持入。上命承旨讀之。民始讀奏黃景源鄭光漢所撰。上曰。兩作俱未盡矣。民始又讀奏李福源所撰。上曰。此作頗有條理。亦成體段矣。尙喆曰。諸作中最爲端的矣。民始曰。諸堂所撰皆未到。後文任齊會商確好矣。上曰。非但文任。會大臣摠裁。可也。上命書傳敎曰。頒符後都承旨入侍。命退。諸臣以次退出。
정조 1년
丁酉二月初七日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。國榮曰。左承旨趙㻐。右副承旨鄭民始皆有實𧏮云矣。上曰。果是實𧏮。則勢將許遞矣。上命退。諸臣以次出。
정조 1년
丁酉二月初七日未時。上御尊賢閣。都承旨入侍時。行都承旨洪國榮。假注書金勉柱。記事官林錫喆徐龍輔進伏訖。上曰。軍器寺火藥事。聞極駭然矣。身爲提調。此而不察。至於幾盡見偸。則他尙何說。國榮曰。聞庫直至於自處之境云。此是前所未有之事也。爲其時提調者。豈可免罪乎。國榮曰。今此兼察之命。雖出於副急之敎。而一身兩符。在臣私分。極甚惶悶矣。上曰。一時兼佩。何庸辭爲。仍命退。承史退出。
정조 1년
丁酉二月初七日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上命書行司直洪樂性。全羅監司李普行。正言金履鏞疏批。又命讀公事訖。上曰。捕廳罪人中可放者。令捕將卽爲放送。賤臣承命出傳。仍命退。諸臣以次出。
정조 1년
行都承旨洪國榮藥院直。左承旨林鼎遠齋宿。右承旨李義翊齋宿。左副承旨徐逈修齋宿。右副承旨林得浩齋宿。同副承旨李鎭衡齋宿。注書二員未差。假注書李兢淵藥院直金勉柱齋直。事變假注書李運彬仕。
정조 1년
傳于徐逈修曰。都承旨入侍。
정조 1년
徐逈修啓曰。掌令柳匡國引避退待。已至多日。尙不處置。事甚未安。除在外外。大司憲鄭晩淳。卽爲牌招。以爲處置之地。何如。傳曰。允。
정조 1년
傳于李義翊曰。尋單摠管許遞。與騎堂未差之代。一體口傳差出。在外承旨許遞。前望單子入之。待下批牌招齋宿。
정조 1년
吏曹口傳政事。以趙英鎭爲兵曹參知。
정조 1년
傳于林鼎遠曰。左承旨馳詣太廟奉審。祭物祭井。亦爲看審後。諸執事進排官摘奸以來。仍詣永寧殿。亦爲奉審以來。
정조 1년
前望單子。以徐逈修爲承旨。
정조 1년
傳于林鼎遠曰。承旨房仍。
정조 1년
兵曹口傳政事。以李福源爲都摠管。
정조 1년
傳于林得浩曰。同副承旨入侍。
정조 1년
傳于林鼎遠曰。副提調持加減心腎湯入侍。
정조 1년
林鼎遠啓曰。今此永陵行幸時大駕入齋室後。王大妃殿惠慶宮問安承旨及大駕詣弘陵翌日。王大妃殿惠慶宮問安。何承旨進去乎。敢稟。傳曰。到淸潭晝停後問安。左副承旨徐逈修進去。到弘陵後翌日問安。右副承旨林得浩進去。
정조 1년
傳于李鎭衡曰。夜對爲之。軍士房承旨入侍。
정조 1년
以司果宋煥億。副正字鄭東浚。前副正字洪聖淵李錫夏。副校理趙尙鎭等。文臣殿講時。稱頉不進。依事目禁推傳旨傳于李義翊曰。分揀。
정조 1년
徐逈修以司僕寺官員。以一二提調意啓曰。今此永陵展謁。仍詣弘陵敎是時。各差備入把馬磨鍊。別單書入。而其中驛馬。則令兵曹知委各驛。使之直爲入把。何如。傳曰。允。
정조 1년
又以司僕官員。以一二提調意啓曰。今此永陵展謁。仍詣弘陵敎是時。追慕峴碌磻峴道路險峻處。依例臨時啓稟。以人夫奉駕之意。敢啓。傳曰。臨時當下敎矣。
정조 1년
又以左右捕盜廳言啓曰。依傳敎。罪人徐敏行徐敏修等放送之意。敢啓。傳曰。知道。
정조 1년
丁酉二月初八日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔以次進伏訖。國榮曰。夜間聖體。若何。上曰。一樣矣。上曰。扈衛廳事。昨有所酬酢。而所謂器械。旣不成樣。則雖有扈衛之名。豈有扈衛之實乎。徒費廩料。殊無意義。何以變通則好耶。國榮曰。此廳之有名無實。誠如聖敎。而第當初設置。亦有意見。其所變通。恐不可輕易議爲矣。上曰。軍器寺火藥之欠縮。其數甚多云。事極駭然矣。國榮曰。未知減縮之緣何。而事極怪駭矣。文武竝用。卽是長久之術。而近來武備。尤極疎闊。不可不隨事修擧矣。上曰。然矣。國榮讀奏諸道狀啓訖。仍命退。諸臣以次出。
정조 1년
丁酉二月初八日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。王大妃殿進御湯劑。今日當製入耶。國榮曰。今日爲製進日次矣。上曰。近以煩燥之症寢睡不能安穩。似是附子之害。元方中附子。減之似好耶。國榮曰。如有熱候。則附子恐不可多進。上曰。湯劑加減。與諸醫更爲議定。可也。仍命退。諸臣以次出。
정조 1년
丁酉二月初八日二更二點。上御尊賢閣。夜對入侍時。參贊官李義翊。侍讀官李在學。檢討官李謙彬。假注書金勉柱。訖事官林錫喆徐龍輔進伏訖。上番進講陸宣公奏議第一卷。讀論敍遷幸狀。止奉天論當今切務狀。上曰。下番讀之。謙彬讀前所答奏未施行狀。止其失一也。上曰。參贊官讀之。義翊讀止洞啓誠腑。上曰。誠腑二字。何意耶。似或誤字耶。在學曰。他本皆然。似非誤字矣。上曰。以下句披豁胸襟對待觀之則尤可疑矣。在學曰。然矣。上曰。史官讀之。翰注輪讀訖。在學陳文義曰。唐德宗之諭。以今遇此厄。雖朕失德。亦應事不由人云者。似以奉天之禍。全然歸之於天命。大有欠於反省自警之意。蓋天之所命。皆因於人。而國家之治亂實係於君德之得失。是以修德之世。災變爲祥。衰德之時。吉反致凶。德宗不能反躬自省。乃曰。事不由人。宜乎致寇召兵。財竭民弊。使國勢岋嶪。莫可收拾也。此是人君所當鑑戒處也。上曰。所陳好矣。謙彬曰。論敍遷幸狀云。服肱之臣。耳目之任。見危不竭誠。臨亂不效死。而下篇數對群臣狀。以君子小人等語。反復諷詠者。旨意專在於盧杞輩而言。大抵。大奸似忠。難於辨別淑慝。而蓋賢不肖。亦莫逃於天鑑之下。此固深察而早辨處矣。義翊曰。上下番所達文義皆好。臣別無更達。而蓋德宗不能早辨盧杞之奸。眩聰虧德。君言阻隔於下。民情不達於上。雖以宣公之至象誠血忠。前後造誡。丁寧反復。而終不見用。此正孟子所謂一薛居州其於齊王何哉者也。此等處。伏望鑑戒焉。謙彬又曰。此書上下諸篇所言。皆君德與時弊。而言之懇惻。句句切實。大抵。德宗。當奉天播遷之日。小大事必諮於陸贄。而罕有採納者。爲德宗惜之。而以漢唐中主言之。容諫之量。好問之誠。非曰無之。或有容諫而已。未聞從諫如流之君。或有好問而已。未見聞善卽行之主。是以三代之後。太平之治。更無聞焉。此實爲後辟龜鑑處也。上曰。言甚好矣。上曰。宣公奏議。無非切實之言。而文法亦好矣。義翊曰。然矣。上曰。人受天地之中。中字卽指天命之性也。宣公所謂動作威儀之則云者。可謂不失其本意也。威儀之則。卽物則之則。而便是天地之中也。在學曰。然矣。上曰。蓋中字意味無窮。而亦無定處。故程子曰。以一家言之。有一家之中。以一國言之。有一國之中。又曰。顔子大禹各有時中。易地則皆然。此言深得中字之義也。在學曰。程子之說。可謂深切著明矣。上曰。精一執中工夫上。若分屬涵養省察。則當屬省察耶。當屬涵養耶。在學曰。臣素無講究者。不敢臆對矣。上曰。下番陳之。謙彬曰。執中似屬於涵養。精一似屬於省察矣。上曰。似不然矣。若無涵養。何能省察。涵養省察當竝看而不當分屬矣。上曰。司馬溫公警枕。卽是念中工夫。雖用工篤實。而亦有把定之病。蓋溫公學問。過於篤行。而不足於致知矣。在學曰。然矣。上命在學。讀心經。在學讀奏至寡欲說。上曰。孟子一篇。皆是存天理遏人慾而。此言寡欲者。何也。朱子釋之曰。寡欲之欲。卽耳目口鼻之欲。濂溪則以爲寡。而至於無所謂耳目口鼻之欲。此是私欲耶物欲耶。若是物欲。則何獨寡之而已乎。此甚可疑處也。謙彬曰。欲有人心之欲。物欲之慾。以寡字觀之。則此欲字。似是人心固有之欲也。上曰。以朱子訓誥觀之。則此是私欲之欲矣。仍命玉堂先退。上曰。松留何間上來乎。龍輔曰。今明間當入來矣。上曰。分付吏兵曹。入直郞廳明日陪祭。百官東西班齋宿與否。摘奸以來。又敎曰。標信傳于宣傳官。開陽門留門後。待下敎下鑰事。分付。賤臣承命出。分付。上命退。承史退出。
정조 1년
行都承旨洪國榮藥院直。左承旨李義翊坐。右承旨徐逈修坐直。左副承旨林得浩坐。右副承旨鄭象仁坐直。同副承旨李鎭衡坐。注書二員未差。假注書李兢淵藥院直金勉柱仕直。事變假注書李運彬仕
정조 1년
大駕詣孝明殿入齋室後。政院玉堂藥房口傳問安。答曰。知道。
정조 1년
還內後。大殿王大妃殿惠慶宮中宮殿。政院玉堂單子問安。答曰。知道。
정조 1년
大殿王大妃殿惠慶宮。中宮殿。藥房口傳問安。答曰。知道。
정조 1년
大司憲鄭晩淳牌不進。執義金亮行在外。掌令柳匡國引避退待。兪彦鏶在外。持平金鍾厚在外。一員未差。今日以監察茶時之意。敢啓。傳曰。知道。
정조 1년
傳于林得浩曰。都承旨入侍。
정조 1년
林得浩啓曰。掌令柳匡國引避退待。已至多日。尙未處置。事甚未安。除在外外。大司憲鄭晩淳。卽爲牌招。以爲處置之地。何如。傳曰。知道。
정조 1년
傳于徐逈修曰。試官牌去來。以來爲不來。以不來爲來。左承旨遞差。
정조 1년
兵曹口傳政事。以鄭宇朋爲兼羽林衛將。
정조 1년
傳于李鎭衡曰。二所試官望改付標以入。
정조 1년
傳于洪國榮曰。大臣入侍。
정조 1년
傳于李鎭衡曰。一所試官尹尙東。二所進去
정조 1년
徐逈修。以摠戎廳言啓曰。今此永陵行幸時。各軍門諸色。標下餘軍。量宜作隊。各其本營留待入直事。自兵曹節目。啓下矣。本廳標下軍之居在畿邑者外。以京居者五十名抄擇。依節目作隊。而使將官領率。入直于鍊戎臺本營之意。敢啓。傳曰。知道。
정조 1년
李鎭衡。以弘文館言啓曰。新除授副修撰曺遠振。時在京畿驪州地。經筵入番事緊。請斯速乘馹上來事。下諭。依啓。
정조 1년
李義翊。以吏曹言啓曰。今此。增廣監試初試試官。今方擬入。而其中前承旨鄭民始。前校理宋煥億。前佐郞金宇鎭林濟遠。時無職名。令該曹口傳付軍職。何如。傳曰。允。
정조 1년
李義翊。以禮曹言啓曰。今此增廣監試初試一所。設場於本曹矣。上直郞廳依例朝房直宿之意。敢啓。傳曰。知道。
정조 1년
李義翊。以纂輯廳郞廳以都提調意啓曰。本廳堂上趙㻐鄭民始。旣解本職。纂輯事緊。竝令該曹口傳付軍職。使之仕進。何如。傳曰。允。
정조 1년
兵曹口傳政事。副司直趙㻐鄭民始。副司果宋煥億金宇鎭林濟遠。
정조 1년
李鎭衡。以弘文館言啓曰。副校理李獻慶。謂有情勢。不爲行公。校理趙尙鎭。旣有分揀之命。竝卽牌招察任。何如。傳曰。允。
정조 1년
傳于林得浩曰。新除授戶曹判書。待下批牌招察任。
정조 1년
以校理趙尙鎭牌不進罷職傳旨。傳于李鎭衡曰。只推。
정조 1년
有政。吏批。行判書徐命善進。參判沈履之式暇。參議兪彦鎬試所進。同副承旨李鎭衡進啓曰。大司成今當差出。而擬望之人乏少。外任竝擬。何如。傳曰。允。以鄭象仁爲右副承旨。朴祐源爲持平。鄭民始爲大司成。李惠祚爲宗簿正。趙星逵爲典籍。吳彦儁爲軍器主簿。閔愿爲軍器判官。洪樂純爲戶曹判書。李文源爲禮曹參議。洪樂純爲知春秋。朴宗成爲副校理。
정조 1년
兵批。兼判書蔡濟恭進。參判李命植病。參議金光默入直進。參知趙英鎭未肅拜。同副承旨李鎭衡進。以柳心源尹彦喆邊聖和爲武兼。具埱爲中樞經歷。金樂宗爲梨津萬戶。李熤爲多大蒲僉使。金宗赫爲守門將。韓光濟爲南虞候。廉赫爲古豊山萬戶。副司直宋載經林鼎遠金夏材
정조 1년
傳于李鎭衡曰。大小科場中棘圍。古有逐日摘奸之規。數十年來中廢。以今日草記觀之。由於不知而然矣。史官二員待命。騎馬六匹立之。
정조 1년
李鎭衡以內醫院官員。以都提調副提調意啓曰。自前陵幸擧動時。若是經宿之地。則陪從掌務官一員。例自司僕寺補把馬一匹許給矣。今此永陵幸行敎是時。依前例許給之意。分付該寺。何如。傳曰。允。
정조 1년
咸鏡監司趙重晦疏曰。伏以。居諸迅邁。歲律載新。恭惟我殿下。撫時攀慕。益復罔極。仍伏念臣才疎識蔑。百無肖似。濫叨重寄。適當大賑。恐負聖上如傷之德意。夙夜憂懼。若隕淵谷。且臣衰病轉甚。神精耗落。尋常文簿。每多做錯。而至於今者放未放啓本中。劇逆之俱書職姓。三賊之不去姓字而極矣。聖度包容。罰止問備。緘辭才封。臺評繼發。臣驚惶悚慼。求死不得。廢却公務。恭俟嚴誅。卽伏見批旨下者。不惟不賜允從。至以文字疎漏。曲加諒恕。臣雖自解。何以加此。臣於此。不覺感激而涕零也。噫嘻。趾述翼三賊。罪惡昭布。國人之所齊憤。而至於尙賊。卽萬古所無之逆也。爲今日臣子者孰不欲食肉而寢皮哉。蓋罪人之徒配者一依禁府關文。謄諸徒流案。而臣於今番修啓之際。取其本案。抄出罪名。輕者書塡放稟二字。至於重罪。則一竝置之仍秩。使該吏依例正書啓本。而及其考準封啓之時。臣不能字字照檢。致使凶逆之職姓。當削而不削。此其罪豈可比論於尋常文字之一時不察也哉。噫。明義理嚴隄防。卽臣之平日所秉執。而緣臣昏謬。致此大錯。撫躬自悼。無面可顯。雖蒙聖鑑曲察。不加重誅。而臣以何顔晏然仍據於承流宣化之任哉。百爾思度。蹲冒無望。玆敢略暴肝膈之懇。仰瀆崇嚴之聽。伏乞聖明。特賜諒察。亟許鐫削臣職名。以昭法紀。以安私分。不勝萬幸。答曰。省疏具悉。業已下敎。勿辭欽哉。
정조 1년
副應敎林蓍喆疏曰。伏以臣之所帶春秋兼銜與承政院右副承旨臣林得浩。有三寸叔侄應避之義。伏乞聖明。亟令攸司照例遞改。俾存公格。千萬幸甚。答曰。省疏具悉。該事下該曹稟處。
정조 1년
都摠管尹得養疏曰。伏以臣之所帶春秋兼銜。與監事臣金尙喆。有親査應避之嫌。伏乞聖慈。照例遞改。以存公格。不勝幸甚。踏啓字
정조 1년
丁酉二月初九日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。國榮讀奏監試試官望。上曰。今番試望。何如。國榮曰。今番則皆擇擬云矣。國榮讀奏公事訖。上曰。試官牌去來申飭。仍命退。諸臣以次出。
정조 1년
丁酉二月初九日午時。上詣孝明殿。親行酌獻禮入侍時。行都承旨洪國榮。左承旨林鼎遠。右承旨李義翊。左副承旨徐逈修。右副承旨林得浩。同副承旨李鎭衡。假注書李克淵金勉柱。記事官林錫喆徐龍輔。以次侍立。上具布裹翼善冠白布袍布裹帶。乘輿出興泰門詣齋室。改具衰服。仍詣板位。俯伏哭四拜訖。行酌獻禮。儀註與朔奠同見上禮畢。還詣齋室。改具翼善冠袍帶。乘輿出崇政門。上曰。羽林將尹得逵改差。口傳差出。上曰。左右相便殿入侍。竝出榻敎上還內。諸臣退出。
정조 1년
丁酉二月初九日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。命書咸鏡監司疏批。仍命退。諸臣以次出。
정조 1년
丁酉二月初九日申時。上御興政堂。左右相入侍時。左議政金尙喆。右議政鄭存謙。右副承旨林得浩。假注書金勉柱。記事官林錫喆徐龍輔進伏訖。尙喆等進伏問候曰。聖體。若何。上曰。一樣矣。尙喆等曰。王大妃殿氣候。若何。上曰。姑無添損矣。尙喆等曰。惠慶宮氣候。亦何如。上曰。安寧矣。上曰。昨日入覽斷論。前大提學所撰乎。尙喆曰。然矣。存謙曰。觀其所撰。語脈似不貫通。且政院日記抄出中。事係閑慢者。不必盡書矣。上曰。然矣。不緊說話。刪去。可也。尙喆曰。姑待諸作之垂畢。當會同刪潤矣。上曰。從後爛商好矣。尙喆曰。政院所在前年日記。多有疎漏處。宜錄而不錄。不當錄而錄之。緊漫混雜。有難考據矣。上曰。堂后記注。多不成樣。甚可悶也。上曰。領敦寧入來乎。尙喆曰。入來矣。上命書傳敎曰。吏判推考。陪從單子更爲書入。上曰。吏判之向來懸牌不進。極爲未安矣。此重臣與他有異。而似無擔當之意。還爲慨然矣。尙喆曰。重臣之不卽膺命。非爲自便。而只出於私心之憂懼也。然兼辭太過矣。尙喆曰。二所試場。最多疎虞。雖曰。出擧條申飭若有大司成之隨事董察。其所糾檢。似當有效。而金夏材非但陳疏引咎。在監印所。恐無以句檢。今姑許遞。何如。上曰。依爲之。存謙曰。向者纘海之移配濟州。以致顯之同其配所故也。今於趾海述海移荐之後。致顯致良。亦不可以同處一島。致顯致良。移配本道他島。何如。上曰。依爲之。竝出擧條上曰。戶判以病陳懇。雖欲許遞而難其代矣。所患果何如云耶。尙喆曰。面部有浮氣。症頗不輕云矣。上曰。戶判非但有材局。居是任又未周年。則似不可輕遞。整理使姑令次堂替行。待其差病好矣。尙喆曰。以次堂擧行。此有前例。惟在處分矣。上命左右相先退。上命書戶判疏批。又命書傳敎曰。此時北民。爲道臣者焉敢言私。今則又已洞燭。尤無可嫌之端。咸鏡監司趙重晦。使之申飭察任。上命退。諸臣退出。
정조 1년
丁酉二月初九日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上命讀奏政望。上曰。軍器判官爲自辟之窠乎。知入。賤臣承命出問。還入奏曰。提調自辟擬望云矣。上曰。三望中落仕最久者知入。賤臣又出問還奏曰。末望閔愿之落任最久云矣。上曰。吏曹判書入侍。吏曹判書徐命善進前問候訖。上曰。今日政玉堂踏下之代。胡不差出耶。命善曰。政院尙不頒布傳旨。故未及差出矣。上曰。戶判之病果何如。命善曰。實𧏮未差。姑難行公。故整理使。將以亞堂替行云矣。上命書傳敎曰。戶判予固委任。而近日賓對。懸病者多。聞大臣是實恙云。故俄命許解而難其代。特仍之矣。又聞吏判所奏。整理使。當以亞堂替行云。此雖有例。此時度支。不可一任其調息。戶曹判書鄭弘淳今姑許遞。今日政差出。命善曰。玉堂闕員。今當差出。而擬望之人乏少。外任竝擬。何如。上曰。依爲之。出擧條命退。諸臣以次出。
정조 1년
行都承旨洪國榮藥院直。左承旨李義翊坐。右承旨徐逈修坐。左副承旨林得浩坐直。右副承旨鄭象仁坐直。同副承旨李鎭衡坐。注書二員未差。假注書李兢淵藥院直金勉柱仕直。事變假注書李運彬仕。
정조 1년
李義翊啓曰。備邊司郞廳來言今日賓廳坐起日次。而無時急稟定事。不得來會云矣。敢啓。傳曰。知道。
정조 1년
徐逈修啓曰。大司憲鄭晩淳牌不進。執儀金亮行在外。掌令柳匡國仍避退待。兪彦鏶在外。持平金鍾厚在外。朴祐源在外。今日以監察茶時之意。敢啓。傳曰。知道。
정조 1년
徐逈修。以都摠府言啓曰。今日入直內三廳武兼禁軍及殺手等技藝中日廳習射。而武藝別監軍兵等。出去景福宮試放事。請出標信。傳曰。知道。
정조 1년
李義翊。以都摠府言啓曰。都摠管李福源。以今日入直武藝別監軍兵等中日試放事。景福宮晝仕出去之意。敢啓。傳曰。知道。
정조 1년
李鎭衡啓曰。今此陵幸時。整理使當爲進去。戶曹判書洪樂純。卽爲牌招。何如。傳曰。允。
정조 1년
徐逈修啓曰。合辭方張之時。憲府無詣臺之員。掌令柳匡國引避退待。已至多日。尙未處置。俱涉未安。除在外外。大司憲鄭晩淳。卽爲牌招。何如。傳曰。允。
정조 1년
傳于林得浩曰。右副承旨馳詣三角木覓漢江壇所奉審。祭物祭井看審後。諸執事進排官摘奸以來。
정조 1년
傳于李義翊曰。騎馬一匹立之。
정조 1년
又傳于李義翊曰。史官二員。宣傳官一員待命。騎馬九匹立之。
정조 1년
傳于徐逈修曰。軍士房承旨入侍。
정조 1년
兵曹口傳政事。以尹僖東爲羽林將。
정조 1년
傳于鄭象仁曰。禮房承旨馳詣風雲雷雨祭所。壇上及祭物祭井奉審。進排官諸執事。摘奸以來。而近來承旨以神速爲主。未能致詳。今番則一一看審。神位奉詣時致虔之意。亦爲申飭於奉常寺。
정조 1년
林得浩啓曰。再明日陵幸時。本院印信。當爲齎去。留院假承旨禮曹印信一顆。取用。何如。傳曰。允。
정조 1년
傳于徐逈修曰。金吾開坐。今日爲之。
정조 1년
傳于林得浩曰。在副承旨入侍。
정조 1년
傳于林得浩曰。承旨奉審下敎誤傳司謁推考。
정조 1년
傳于鄭象仁曰。刑曹郞廳禁推。
정조 1년
以校理趙尙鎭牌不進罷職傳旨。傳于鄭象仁曰。只推。
정조 1년
司諫李顯永啓曰。請南海縣圍籬安置罪人具庠。更令玉府。嚴鞫得情。快正王法。條辭見上請大靜縣爲奴罪人金壽賢。更令王府拿鞫嚴問。依律處斷。條辭見上
정조 1년
請旌義縣荐棘罪人尹泰淵。亟令王府。拿鞫嚴問得情。快正王法。條辭見上
정조 1년
請還寢南海縣島配罪人尹蓍東放逐之命。條辭見上答院曰。不允。又啓曰。新除授正言李象靖。時在慶尙道安東地。司憲府持平朴祐源。時在黃海道黃州地。請竝斯速乘馹上來事。下諭。司憲府掌令柳匡國。以臣庸愚孤陋。於前席奏事之際。自失臺體。至有承宣請推之擧。臣何敢冒居臺次乎。引嫌而退。替當奏對。擧措顚錯。雖緣生疎。大損臺體。請掌令柳匡國遞差。依啓。
정조 1년
李義翊。以兵曹言啓曰。新除授羽林衛將鄭宇明聞方在外。行幸時有難及期上來云。宜有變通之道。今姑改差。其代口傳差出。以爲備員領軍之地。何如。傳曰。允。
정조 1년
兵曹口傳政事。以鄭光漢爲副摠管。金東範爲羽林將。
정조 1년
傳于林得浩曰。宣傳官二員待命。騎馬六匹立之。
정조 1년
鄭象仁。以弘文館言啓曰。新除授副校理朴宗來。時在平安道殷山縣任所。經筵入番事緊。諸斯速乘馹上來事。下諭。依啓。
정조 1년
林得浩。以弘文館言啓曰。校理趙尙鎭。旣有只推之命。卽爲牌招察任。何如。傳曰。允。
정조 1년
林得浩。以監試初試一所應辦官。以試官意啓曰。今日試場隨從攔入者金海雲張得維朴得采崔得金崔厚瞻閔浩黃履福安廷櫟趙得麟。見捉於禁亂所。故使之移刑曹。以爲勘處之地。各其率來之士子。使禁亂官嚴加究問。則或直招或隱諱。其隱諱者。自刑曹更當査問。而其入於直招者李德祚閔升大李潤培三人。爲先停擧。以待處分之意。敢啓。傳曰。竝付刑曹今日開坐。捧招以聞。
정조 1년
傳于林得浩曰。隨從中不告其率來士子者杖問。若終不直告。刑推以問。明日卽齋日。今日開坐。草供捧入。
정조 1년
林得浩。以訓鍊都監言啓曰。都監左別將尹僖東。今日口傳政。移拜羽林將矣。行幸隔日。他無可合之人。在前如此之時。已多請仍之例。尹僖東羽林將。依例改差。使之仍察都監別將之任。何如。傳曰。允。禁軍將口傳差出。
정조 1년
李義翊。以兵曹言啓曰。今此陵幸經宿時。左右捕將隨駕。故以留都御營大將兼察之意稟定矣。留都營大將隨駕領軍。以中軍爲之事命下。而御營中軍李昌運。未經捕將。以經捕將行副司直李潤成。姑令權察。何如。傳曰。允。
정조 1년
李義翊。以兵曹言啓曰。今此行幸時。侍衛禁軍。不可不點擇以行矣。各番禁軍中新受馬及病蹇不能遠之類。依例今十一日推移替直。何如。傳曰。允。
정조 1년
又以訓鍊都監言啓曰。今此永陵行幸時。延和門南營入直禁衛軍兵及北二營入直御營軍兵。依前例令訓局餘軍。前期一日替代。還宮後還入直事。自兵曹節目啓下矣。延和門軍一百名。哨官吳道熿。南營軍四十名。哨官梁廷楫。北二營軍五十名。哨官李明祿率領。與禁御兩營軍兵。替代入直。而還宮後替直之意。敢啓。傳曰。知道。
정조 1년
李義翊以守禦廳言啓曰。今此永陵幸行時。守禦廳諸色標下餘軍。量宜作隊。將官率領。各其本營留待入直事。自兵曹節目啓下矣。本廳中軍金相玉。以武臣陪從。故左別將沈釋之。姑爲兼察。別破陳四十名標下軍四十名。量宜作隊。領率將官。今月十一日申時量。依例留營入直之意。敢啓。答曰。知道。
정조 1년
又以禁衛營言啓曰。今二月十二日永陵擧動時。本營五哨軍兵及騎士隨駕矣。本營則千摠南憲喆。把摠李光沂。哨官李鉐。敎鍊官朴起柱。騎士二十五人。露梁牙兵四十名。工匠牙兵五名。兼別破陣二名。率領入直。南別營則哨官金爀。別騎衛二人。工匠牙兵十六名。率領守直。火藥庫則哨官吳道容。別破陣八名。兼別破陣六名。率領入直之意。敢啓。傳曰。知道。
정조 1년
又以禁衛營言啓曰。今二月十二日永陵擧動時。延和門入直軍一百名。南營入直軍四十名。以訓鍊都監砲手前期替代事。自兵曹節目啓下矣。十一日與訓鍊都監砲手。依例替代。而還宮後。以本營軍兵還入直之意。敢啓。傳曰。知道。
정조 1년
徐逈修。以義禁府言啓曰。致顯致良。令該府移配本道他島事。承傳啓下矣。全羅道羅州牧黑山島安置罪人致顯。羅州牧智島。移配安置。靈巖郡楸子島安置罪人致良。康津縣古今島移配安置。而依例發遣羅將押送于各其配所。何如。傳曰。允。
정조 1년
丁酉二月初十日。兼春秋張顯慶。義禁府啓目。一所監軍兵曹正郞鄭濡不但不能巡檢。他營門所捉者。亦使放送。因傳旨拿處。嚴問之下。泛稱遲晩。刑推得情。何如。啓。傳曰。爲先汰去。除刑推議處爲良如敎。
정조 1년
義禁府。趙來鎭照律。告身盡行追奪。減死定配。私罪啓目。傳曰。功議各減一等爲乎矣。減等段。勿以配杖爲良如敎。
정조 1년
丁酉二月初十日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上命奏公事。國榮讀奏都摠府兵曹訓鍊都監御營廳禁衛營等草記。命書判付。上曰。科場申飭。非止一再。而俄見試所草記。以攔入現捉者甚多。糾正士習。最是難事矣。國榮曰。士習之駭然。其來已久。其所糾正。不可責效於一朝一夕之間矣。上曰。科制變通。終無好策耶。國榮曰。凡事之變更。苟不得十分穩當。則其爲弊端。反不如仍舊修擧之爲無弊也。上曰。修明舊典。果是良策。而此亦難矣。遂命退。諸臣以次出。
정조 1년
丁酉二月初十日巳時。上御尊賢閣。軍士房承旨入侍時。左承旨李義翊。假注書金勉柱。記事官林錫喆徐龍輔進伏訖。上命書傳敎曰。前例旣多。留都營大將隨駕領軍。以中軍爲之事。分付。以此節目中磨鍊以入。上曰。禦營廳敎鍊官招入。賤臣承命招入。上曰。中軍若代主將領軍。則中軍代。亦爲次次權差乎。問奏。賤臣承命出問。還入奏曰。中軍代以千摠權差。而有營門前例云矣。上曰。御校退送。都監敎鍊官招入。賤臣承命招入。上曰。敎鍊官姓名誰耶。賤臣對曰。牢子次知權瑛。巡令手次知朴敦行云矣。上曰。今番陵幸。嗣服後初行。而且出城經宿。則軍陳間事。其宜各別申嚴。挾輦軍排行及其他軍兵隊伍。另加申飭肅整。毋使雜人攔入。凡招以令旗者。出入折旋一遵將臺號令例擧行。以此敎傳于於渠之大將。預爲約束申飭之意。分付後退送。可也。賤臣承命。分付。上曰。昨日二所棘圍摘奸時。場屋凡百。比前。何如。賤臣曰。今番則設內外棘圍。比前堅牢矣。上曰。一二所入門數。比前半減矣。義翊曰。在前場屋亂雜。儒生爲數千。則隨從倍之。今番則嚴禁隨從。故入門數如是減縮矣。上曰。非但隨從不敢濫入。科儒之不實者。似皆不赴而然矣。上曰。陵幸隨駕時。承史皆乘馹乎。義翊曰。然矣。上曰。此是嗣服後新定式。而古例則無之矣。義翊曰。自前年有特敎定式矣。上命退。諸臣退出。
정조 1년
丁酉二月初十日午時。上詣孝明殿。親行晝茶禮入侍時。左承旨李義翊。右承旨徐逈修。左副承旨林得浩。同副承旨李鎭衡。假注書金勉柱。記事官林錫喆徐龍輔侍立訖。上具衰服。詣孝明殿。親行晝茶禮。儀註上同行禮訖。上還齋室。諸臣以次退出。